钦定古今图书集成/理学汇编/学行典/第191卷 > 赵铉
## 钦定古今图书集成/理学汇编/学行典/第191卷 > 赵铉

按《江阴县志》：“赵铉，字文鼎，元至正闲，祖彦珪，父思善，
聚众御贼，见执不屈，贼怒，尽歼其族。铉方六岁，与母
吴匿姑夏节妇家三年。贼蹑其踪，寻又匿母舅吴士
益家。贼购之急，士益挈其母子依武林外姻方氏。会
武林大扰，母子相失，其姑亦避兵姑苏，购铉抱归育
之。有义仆承信，聚族斩贼报仇。后伪吴平，铉归桑梓”，
语及母，辄涕泣不食。一日，弃家出，曰：“吾不见母，誓无
归也。”历走吴、越数十州，不获。后遇鬻牛者周安道于
旅邸言状，求得于鄞之昼锦坊，各述旧事，相抱恸哭，
奉母以还。盖母子隔绝者十有八年，孝养其母以寿
终。论者以比朱寿昌云。宣德二年旌孝，墓在砂山之
麓，迄今有司为禁樵苏。